Bekroonde filmmaker sterf toe kameelperd hom stampCarlos Carvalho (Foto: CallaCrew, Facebook) Carlos Carvalho, ŉ bekroonde Suid-Afrikaanse filmmaker, is dood nadat ŉ kameelperd hom op ŉ safari lodge naby Hartbeespoort gestamp het. Die voorval het Woensdag by die Glen Africa Country Lodge in Noordwes plaasgevind. ŉ Woordvoerder van Glen Afric het aan Maroela Media bevestig die voorval het omstreeks 17:00 die middag plaasgevind terwyl die kameraspan op die stel van ŉ oorsese produksie gewerk het. “Een van ons kameelperdbulle, Gerald, het een van die kameramanne gestamp,” het hy gesê. Carvalho (47), ŉ pa van twee, is na Millpark-hospitaal in Johannesburg geneem, maar het aan sy beserings beswyk. Die ongeluk het plaasgevind toe die verfilming van die diere reeds afgehandel is en die kameelperd met professionele dierehanteerders van die stel verwyder sou word. “Ons verstaan die kameraman het, uit sy eie, besluit om bykomende beeldmateriaal van die kameelperd te verfilm. Hy het alle veiligheidsmaatreëls en riglyne geïgnoreer en te naby aan die kameelperd gekom,” het Glen Afric verduidelik. “Die kameelperd het sy kop geswaai, soos hulle gewoonlik doen, en die kameraman omgestamp. Dit was egter ŉ noodlottige stamp. “Glen Afric se bestuur en personeel het hul diep berou oor die hartseer ongeluk uitgespreek en betuig saam met die filmvervaardigers innige meegevoel met die kameraman se familie en vriende.” ŉ Onafhanklike ondersoek oor die voorval is van stapel gestuur en die lodge wou nie enige verdere kommentaar lewer nie. Carvalho het in 2014 die fotografie vir The Forgotten Kingdom behartig, die eerste vollengtefliek wat in Lesotho vervaardig is. Hy het die Haskell Wexler-toekenning vir Beste Kinematografie ontvang by die 14de jaarlikse Woodstock Film Festival Maverick Awards Gala wat in New York gehou is. Hy het in 1992 in die filmbedryf betrokke geraak en het in 2003 ŉ Silver Lion by die Cannes-filmfees ontvang. Die Suid-Afrikaanse agentskap CallaCrew het ook hul medelye betoon met Carvalho se afsterwe. “Hy was verseker een van ons gunsteling- direkteurs van fotografie. Ons innige medelye met Carlos se familie en vriende in hierdie baie hartseer tyd. Hy sal gemis word.” Verskeie flieks soos Jock of the Bushveld en Leon Schuster se Mr Bones en televisiereekse, waaronder Wild at Heart, 50/50, Carte Blanche, Top Gear is al by Glen Afric verfilm.